钦定古今图书集成/明伦汇编/氏族典/第174卷 > 钱易
## 钦定古今图书集成/明伦汇编/氏族典/第174卷 > 钱易

按《宋史钱惟演传》：惟演从弟易，字希白。始父倧嗣吴
越王，为大将胡进思所废，而立其弟俶。俶归朝，群从
悉补官，易与兄昆不见录，遂刻志读书。年十七，举进
士，试崇政殿三篇，日未中而就。言者恶其轻俊，特罢
之。然自此以才藻知名，再举进士，就开封府试第二，
自谓当第一，为有司所屈，乃上书言试朽索之《驭六
马赋》，意涉讥讽，真宗恶其无行，降第三。明年，第二人
中第，补濠州团练推官。召试中书，改光禄寺丞、通判
蕲州。景德中，举贤良方正科，策入等，除秘书丞、通判
信州。东封泰山，献《殊祥录》，改太常博士、直集贤院。祀
汾阴，幸亳州，命修车驾所过图经，献《宋雅》一篇，迁尚
书祠部员外郎。坐发国子监诸科非“其人，降监颍州
税，数月召还。久之，判三司磨勘司，擢知制诰，判登闻
鼓院，纠察在京刑狱”，累迁左司郎中，为翰林学士，儤
直未满卒。易才学赡敏过人，数千百言援笔立就，又
善寻尺大书行草。